אנה קיזנהופר

אנה קיזנהופר (בגרמנית: Anna Kiesenhofer; נולדה ב-14 בפברואר 1991) היא רוכבת אופניים ומתמטיקאית אוסטרית, בעלת מדליית זהב במרוץ אופני כביש לנשים באולימפיאדת טוקיו בשנת 2021. נכון לשנת 2023 היא רוכבת בקבוצה Israel Premier Tech Roland המשויכת לוורלד טור הנשים. קיזנהופר היא אלופת אוסטריה במרוץ נגד השעון לשנים 2019, 2020, 2021 ו-2023. כמו כן, היא אלופת אוסטריה במרוץ הכביש ב-2019.

ביוגרפיה
אנה קיזנהופר נולדה בשנת 1991 בנידרקרוישטטן שבאוסטריה.

בשנת 2011 קיבלה תואר ראשון במתמטיקה מהאוניברסיטה הטכנית של וינה. בשנת 2012 קיבלה תואר שני במתמטיקה מאוניברסיטת קיימברידג'. בשנת 2016 קיבלה תואר דוקטור מהאוניברסיטה הפוליטכנית של קטלוניה, על עבודה שכותרתה: "Integrable systems on b-symplectic manifolds". המשיכה לפוסט-דוקטורט ב-Ecole Polytechnique Federale de Lausanne והיא חלק מקבוצה שחוקרת משוואות דיפרנציאליות חלקיות לא ליניאריות, שמופיעות בפיזיקה מתמטית.

בשנים 2011–2013 השתתפה בטריאתלון ובדואתלון. לאחר שנפצעה התמקדה החל מ-2014 ברכיבת אופניים. הצטרפה לקבוצה קטלאנית. בשנת 2015 ניצחה בתחרות Gran Fondo New York. ב-2016 ניצחה בתחרות Coupe d'Espagne. בספטמבר אותה שנה הגיעה למקום השני בתחרות Tour de l'Ardèche .

ביולי 2021 השתתפה באולימפיאדת טוקיו במרוץ אופני כביש לנשים לאורך 137 ק"מ כנציגה היחידה בענף זה מאוסטריה וזכתה במדליית זהב, כשהקדימה ב-75 שניות את אנמיק ואן פלוטן מהולנד. היא הצטרפה לקבוצת בריחה של חמש רוכבות, שבהמשך הפכה לקבוצה של שלוש (קיזנהופר, עומר שפירא מישראל ואנה פליכטה מפולין). בקילומטר ה-86 היה לקבוצה זו יתרון של עשר דקות על הדבוקה המרכזית. 40 ק"מ מהסיום, קיזנהופר נפרדה משפירא ופליכטה, והובילה עד לסיום.

קישורים חיצוניים

 

 
 אנה קיזנהופר, באתר ResearchGate

הערות שוליים

מתמטיקאים אוסטרים
רוכבי אופניים אוסטרים
אלופות אולימפיות מאוסטריה
אלופים אולימפיים מאוסטריה
מתמטיקאיות אוסטריות
רוכבות אופניים אולימפיות
בוגרות אוניברסיטאות ומכללות
בוגרי אוניברסיטאות ומכללות
ילידות 1991
רוכבות אופניים באולימפיאדת טוקיו (2020)
אוסטרים שנולדו ב-1991